PIELIKUMS

VIENOTS DOKUMENTS

“PAŠKA SOL”

ES Nr.: PDO-HR-02178 – 15.9.2016.

ACVN ( X ) AĢIN ( )

1. Nosaukums vai nosaukumi

“Paška sol”

2. Dalībvalsts vai trešā valsts

Horvātija

3. Lauksaimniecības produkta vai pārtikas produkta apraksts

3.1. Produkta veids

1.8. grupa. Citi Līguma I pielikumā minētie produkti (garšvielas u. c.)

3.2. Apraksts par produktu, uz kuru attiecas 1. punktā minētais nosaukums

Nosaukuma “Paška sol” aizsardzība aptver divus produktus: smalko jūras sāli un sālsziedus.

Smalkais jūras sāls “Paška sol” ir nemalts jūras sāls, ko iegūst no Pagas līča jūras ūdens, kurš nepārtraukti ieplūst iztvaikošanas baseinu sistēmā, līdz kristalizējas Pagas salas sāls ieguves baseinos. Sāli veido mazi, kubiski, regulāras formas kristāli, tie ir balti un satur minerālvielas un mikroelementus. Vairums kristālu nav lielāki par 1 mm, tātad > 98 % no visiem kristāliem var izsijāt caur sietu ar 1,3 mm lielām acīm. Sālim ir koncentrēta sāļa garša bez rūgtenuma.

Sastāvs

Nātrija hlorīda īpatsvars kopējā sausnā (%) > 98,0 Ūdens saturs (%) < 0,40 Magnijs (%) 0,02 –0,20 Kalcijs (%) 0,01 –0,10 Kālijs (%) > 0,02 Arsēns (mg/kg) < 0,25 Kadmijs (mg/kg) < 0,25 Svins (mg/kg) < 0,20 Dzīvsudrabs (mg/kg) < 0,10 Granulācijas pakāpe Sijāšanas atlikums sietā ar 1,3 mm lielām acīm ir < 2 %.

Sālsziedi “Paška sol” ir produkts, ko iegūst smalkā jūras sāls ražošanas sākotnējā posmā, t. i., sāls koncentrācijas paaugstināšanā jūras ūdenī. Tiem ir viegli saldena garša. Tie ir kraukšķīgi un ļoti trausli. Augstā minerālvielu satura dēļ tie ir baltā līdz bāldzeltenā krāsā. Tiem piemīt vienreizēja garša, tie ir mazāk sāļi nekā vārāmais sāls un satur vairāk dabisko minerālvielu (magnija, kalcija, kālija, joda). Sālsziedi “Paška sol” ir rupjgraudaināki nekā smalkais jūras sāls “Paška sol”; to kristāliem ir gliemežvāku forma, un, paberzēti starp pirkstgaliem, tie viegli sabirst.

Sastāvs

Nātrija hlorīda īpatsvars kopējā sausnā (%) > 97,0 Ūdens saturs (%) < 2,00 Magnijs (%) > 0,07 Kalcijs (%) 0,02 –0,20 Kālijs (%) > 0,05 Arsēns (mg/kg) < 0,25 Kadmijs (mg/kg) < 0,25 Svins (mg/kg) < 0,30 Dzīvsudrabs (mg/kg) < 0,10

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visiem “Paška sol” ražošanas procesiem – no iztvaikošanas baseina izmantošanas līdz sāls apstrādei (piesātināta jūras ūdens iegūšana, kristalizācija, žāvēšana un sijāšana) – jānoris noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

—

4. Ģeogrāfiskā apgabala īsa definīcija

Produktu “Paška sol” ražo Pagas līča Pagas sāls ieguves baseinos, ko no visām pusēm ieskauj Pagas salas sauszeme. Pagas šaurums savieno Pagas līci ar Velebita šauruma ūdeņiem. Pagas sāls ieguves baseini atrodas 3 km attālumā no Pagas pilsētas un ietilpst Zadaras županijas administratīvajās robežās.

5. Saikne ar ģeogrāfisko apgabalu

Ģeogrāfiskā apgabala specifika

Sāls “Paška sol” raksturīgās īpašības ir saistītas ar noteiktā ģeogrāfiskā apgabala klimatiskajiem apstākļiem un Pagas sāls ieguves baseinu izolēto atrašanās vietu, kas ir tālu no smagās rūpniecības vai lauksaimnieciskās darbības centriem.

Visa Pagas salas teritorija ir īpaša, galvenokārt tāpēc, ka tā ir sala, un sāls ieguves baseini atrodas sevišķi specifiskā Pagas līča vietā, ko no visām pusēm apņem salas sauszeme. Turklāt saražotā sāls transportēšana no turienes ir samērā viegla, jo no Pagas salas uz kontinentu ved tilts.

Noteiktajā ģeogrāfiskajā apgabalā valda maigs Vidusjūras klimats ar nelielu nokrišņu daudzumu un vairāk nekā 2 500 saules spīdēšanas stundu gadā. Maigajam Vidusjūras klimatam ir raksturīgas sausas un karstas vasaras un siltas un mitras ziemas.

Pagas salas lieliski piemērotā ģeogrāfiskā atrašanās vieta un tās sāls ieguves baseini Velebita kalna tuvumā ir pakļauti nemitīgai un straujai gaisa masu apmaiņai, ko rada mistrāla (ziemeļrietumu vējš, kas pūš dienā) un burīna (ziemeļaustrumu vējš, kas pūš pievakarē un naktī) dabiskā plūsma. Mistrāls ir vēss vējš, kas nes stabilus laikapstākļus, kuri mazina svelmaino vasaras karstumu, savukārt burīns ir viegls nakts vējš, kas pūš no sauszemes uz jūru.

Visu plašo teritoriju, kurā atrodas Pagas sāls ieguves baseini, un lielo, seklo Pagas līci, kas tos apņem, klāj biezs, necaurlaidīgs smilšmāla slānis, kas rada īpaši labvēlīgus apstākļus “Paška sola” ražošanai.

Sāls “Paška sol” specifiku nodrošina arī cilvēkfaktori. “Vodaru” (kā sāls ieguvējus sauc Pagas vietējie iedzīvotāji) īpašie tehniskie paņēmieni un zinātība, kas saistīta ar sāls baseinu uzturēšanu un ūdens piesātinājuma palielināšanu, tiek nodoti no paaudzes paaudzē. Pateicoties ilggadīgajai pieredzei, “vodari” zina, kā noteikt labāko brīdi sālsziedu ievākšanai, kas neizjauc piesātinātā jūras ūdens jeb sālsūdens virsmas līdzsvaru, un kā nesacelt viļņus, kuri salauztu kristalizējušos “garozu”, kas izveidojusies uz baseina virsmas, vai sālsziedu kristālus. Šādā veidā tiek panākts, ka sālsziedi nenogrimst baseina dibenā, no kura tos vairs nevarētu ievākt.

Produkta specifika

Smalkais jūras sāls “Paška sol” kristalizējas kontrolētos apstākļos vakuumiztvaicētājos un netiek malts; tā raksturīgās īpašības drīzāk rodas, pateicoties ražošanas metodei, kura palīdz saglabāt sālī visas minerālvielas un mikroelementus, ko satur augstvērtīgais jūras ūdens. Smalkais jūras sāls “Paška sol” ir pilnīgi balts, tā kristāliem ir regulāra kubiska forma, un tā granulācijas pakāpe ir 1,3 mm. Tas netiek malts, atšķirībā no jūras sāls, ko iegūst tradicionālajā veidā (kristalizācija baseinos) un kas ir jāmaļ, ir nevienmērīgi granulēts, satur dažādus piemaisījumus un ir iedzeltens.

Pateicoties dabiskajai kristalizācijai uz jūras virsmas sāls baseinos, kuros ir lieliski piemēroti apstākļi (ļoti saulains un silts laiks bez vēja un nokrišņiem), sālsziedi “Paška sol” sastāv no ļoti smalkiem kristāliem, kas ir dabiski balti līdz bāldzelteni. Tikai plānais augšējais slānis, kas sastāv no gaisīgiem kristāliem, tiek ievākts vai savākts ar tradicionālu rokas darbarīku, kas sastāv no koka roktura, kurš piestiprināts rāmī ievietotai lāpstveida plātnei no nerūsējoša metāla sieta ar ļoti smalkām acīm. Sālsziedus ievāc tikai dažas stundas agri no rīta un vēlu vakarā, pēc tam tos žāvē saulē. Sālsziedi “Paška sol” salīdzinājumā ar smalko jūras sāli “Paška sol” ir ļoti trausli, paberzēti starp pirkstiem, tie viegli sabirst un ir rupjgraudaināki. Tajos ir augstāks dabiskā joda, kalcija, magnija un kālija saturs.

Salīdzinājumā ar citiem izpētītajiem jūras sāļiem smago metālu proporcija sālī “Paška sol” ir simts reizes mazāka par pieļaujamo vērtību, bet minerālvielu proporcija ir lielāka nekā citos sāļos, kas ražoti vakuumiztvaicētājos (Rudžera Boškoviča institūta (Institut Ruđer Bošković) Jūras pētniecības centra 2011. gada zinātniskais pētījums “Pagas līča jūras ūdens kvalitāte”).

Pirmās rakstiskās liecības par “Paška sol” ražošanu ir ļoti senas. Autori Koludrovičs (Koludrović) un Franičs (Franić) apgalvo, ka sāls “Paška sol” minēts jau 9. gadsimtā: “Tā kā sāls bija būtiska pārtikas un lopbarības sastāvdaļa, tā tirdzniecība sākās jau ļoti sen, un ziņas par “Paška sol” pirkšanu un pārdošanu ir atrodamas jau pašos senākajos notariālajos dokumentos”. (Koludrović A., Franić M., Sol i morske solane (Sāls un sāls ieguves baseini), 1954, Zagreba). Grāmatas “Pagas sāls ieguves baseini – ražošana un tirdzniecība no 1797. līdz 1813. gadam” autors Usmiani rakstīja: “Venēcijā vienmēr tika lietots sāls “Paška sol”, jo tas bija balts un tīrs, un tam bija liela nozīme reģiona un jo īpaši Pagas vispārējā tirdzniecības un finansiālā potenciāla ziņā” (Usmiani A., Paška solana – proizvodnja i trgovina od 1797. do 1813. godine, 1984). Kā liecina dažādi vēsturiski dokumenti, nosaukums “Paška sol” vienmēr ticis izmantots un joprojām tiek izmantots tirdzniecības un ikdienas valodā (Račun Solane Pag).

Cēloniska saikne starp produktu un ģeogrāfisko apgabalu

Galaprodukta “Paška sol” īpašo kvalitāti nosaka faktori, kas ietekmē Pagas salas ģeogrāfiskā reģiona mikroklimatu, sāls ieguves baseinu labvēlīgā atrašanās vieta, smalkā jūras sāls un sālsziedu īpašā ražošanas metode un vairākus gadsimtus senās sāls ieguves tradīcijas.

Sāls ieguves baseini atrodas dabiski seklajā Pagas salas līcī, kurā ir vājas straumes. Līča dibenu klāj necaurlaidīgs smilšmāla slānis, pavasara un vasaras mēnešos reģionā pūš pastāvīgi vēji (mistrāls un burīns), un tas rada labvēlīgus apstākļus straujai jūras ūdens iztvaikošanai un sāls ieguvei baseinos.

Pagas līča jūras ūdens ir izcili tīrs un labi filtrēts, jo Pagas līcis ir bagāts ar gliemjiem, kas ir dabiski ūdens attīrītāji. Tāpēc smago metālu saturs jūras ūdenī ir ļoti zems, krietni zemāks par vidējo rādītāju Vidusjūrā un daudz zemāks par koncentrācijas vērtībām, ko izmanto, lai noteiktu jūras vides kvalitātes standartus (Rudžera Boškoviča institūta Jūras pētniecības centra 2011. gada zinātniskais pētījums Kvaliteta mora u Paškom zaljevu (Pagas līča jūras ūdens kvalitāte)).

Sāls “Paška sol” ražošanas metodes specifika ir saistīta ar to, ka piesātinātais jūras ūdens pirms kontrolētā kristalizācijas procesa vakuumiztvaicētājos kādu laiku tiek turēts uzkrāšanas baseinos. Šajā laikā jūras mikroorganismu radītie vai vēja un putnu ienestie piemaisījumi nosēžas baseina dibenā, tāpēc piesātinātais jūras ūdens nesatur nekādus organiskas un neorganiskas izcelsmes piemaisījumus. Šīs īpašās ražošanas metodes rezultātā kontrolētā sāls kristalizācijas procesā tiek iegūti tīri kristāli, kas ir brīvi no jebkādiem organiskas vai neorganiskas izcelsmes svešķermeņiem; tiem ir regulāra kubiska struktūra (kristāli nelūst), tie ir balti, un tiem ir koncentrēta, sāļa garša bez rūgtenuma.

Sāls “Paška sol” īpašo kvalitāti vairo fakts, ka Pagas līča jūras ūdens, no kura iegūst sāli “Paška sol”, un tā jūras vide ir izcili kvalitatīvi ļoti zemā smago metālu satura dēļ; uz šā pamata ir veikti zinātniski pētījumi. Okeanogrāfijas un zvejniecības institūts pētījumos atklājis, ka Pagas līča jūras ūdenī smago metālu koncentrācija ir ievērojami zemāka par smago metālu vidējo koncentrāciju Vidusjūrā. Tātad sālī “Paška sol” ir arī ievērojami zemāks smago metālu saturs un augstāks minerālvielu saturs nekā citos sāls veidos (Splitas Okeanogrāfijas un zvejniecības institūta 2009. gada zinātniskais pētījums Kakvoća morske vode u Paškom zaljevu (Pagas līča jūras ūdens kvalitāte)).

Galaprodukta augsto kvalitāti nodrošina arī cilvēki, jo smalkā jūras sāls un sālsziedu “Paška sol” ražošanas tradīcija balstās uz prasmēm un ilggadīgu pieredzi, kas vajadzīga, lai uzturētu sāls baseinus un panāktu galaprodukta “Paška sol” ražošanai vajadzīgo ūdens piesātinājumu ar sāli.

Atsauce uz produkta specifikācijas publikāciju

(šīs regulas 6. panta 1. punkta otrā daļa)

http://www.mps.hr/datastore/filestore/82/Izmijenjena-Specifikacija-proizvoda-Paska-sol.pdf